ECL วิ่งแรง 4% นิวไฮรอบ 2 เดือน ลุ้นกำไรปี 64 โตกว่าเท่าตัว
ECL วิ่งแรง 4% นิวไฮรอบ 2 เดือน โบรกฯ ปรับประมาณการกำไรปี 64-65 เพิ่ม สะท้อนคุณภาพหนี้ฟื้นตัว เคาะเป้าใหม่ 2 บ. แต่ Upside จำกัด จึงแนะนำเพียง “ถือ”
ECL วิ่งแรง 4% ราคาแตะ 1.98 บ. นิวไฮรอบ 2 เดือน โบรกฯ ปรับประมาณการกำไรปี 64-65 เพิ่ม เคาะเป้าใหม่ 2 บ. แต่ Upside จำกัด จึงแนะนำเพียง “ถือ”
14 ก.ย. 2564

ผู้สื่อข่าวรายงานว่า ราคาหุ้น บริษัท ตะวันออกพาณิชย์ลีสซิ่ง จำกัด (มหาชน) หรือ ECL ล่าสุด ณ เวลา 10.27 น. อยู่ที่ 1.98 บาท บวก 0.08 บาท หรือ 4.21% สูงสุดที่ 2 บาท ต่ำสุดที่ 1.91 บาท ด้วยมูลค่าซื้อขาย 107.70 ล้านบาท ทั้งนี้ราคาหุ้น ECL ปรับตัวขึ้นสูงสุดในรอบ 2 เดือน นับตั้งแต่ราคาหุ้นอยู่ที่ระดับ 2 บาท เมื่อวันที่ 19 ก.ค.2564

โดยบล.ทรีนีตี้ ระบุในบทวิเคราะห์ (14 ก.ย.2564) ว่า แนวโน้มกำไรครึ่งหลังปี 2564 อาจอ่อนตัวลงจากครึ่งแรกปี 2564 บ้าง เนื่องจากในครึ่งแรกปี 2564 มีการกลับสำรองหนี้ อีกทั้งในครึ่งหลังปี 2564 อาจได้รับผลกระทบจากการระบาดของ COVID-19 รอบใหม่
อย่างไรก็ตามได้ปรับเพิ่มประมาณการกำไรปี 2564-2565 ขึ้นจากประมาณการเดิมราว 10% และ 5% มาอยู่ที่ 133 ล้านบาท (เพิ่มขึ้น 115% เมื่อเทียบจากปีก่อน) และ 153 ล้านบาท (เพิ่มขึ้น 15% เมื่อเทียบจากปีก่อน) ตามลำดับ
โดยปรับลดการเติบโตของสินเชื่อลงเนื่องจากคาดว่าในปี 2564 บริษัทยังคงระมัดระวังในการปล่อยสินเชื่อใหม่ ขณะที่ปรับลดประมาณการสำรองหนี้ลง เพื่ออสะท้อนแนวโน้มคุณภาพดีขึ้นต่อเนื่องจากผลของนโยบายการปล่อยสินเชื่อดังกล่าว
ทั้งนี้จากการปรับประมาณการจึงประเมินราคาเป้าหมายใหม่ปี 64 ที่ 2 บาท จากราคาเป้าหมายเดิมที่ 1.8 บาท อย่างไรก็ตาม Upside ที่ค่อนข้างจำกัด จึงแนะนำเพียง “ถือ”